<classify> OFISA Masoko wa Kampuni ya IG International Limited, Abasal Kassim amefi kishwa katika Mahakama ya Hakimu Mkazi Kisutu akikabiliwa na mashitaka 116 ikiwamo kughushi nyaraka na wizi wa Dola za Marekani 33,000.Wakili wa Serikali, Janeth Magoho alidai jana mbele ya Hakimu Mkazi Mkuu, Huruma Shaidi kuwa mshitakiwa huyo alitenda makosa hayo kati ya Desemba 30, 2013 na Machi 2015 ndani ya Jiji la Dar es Salaam.Alidai katika mashitaka ya kwanza hadi ya 30 mshitakiwa huyo anadaiwa kwa kujua na kwa nia ovu ya kufanya udanganyifu, alighushi nyaraka zenye zaidi ya Dola za Marekani 20,000 kuonesha imetolewa na Kampuni ya IG International Limited kitu ambacho alijua si kweli. Katika mashitaka ya 31 hadi 84, mshitakiwa anadaiwa katika eneo la Mbagala jijini Dar es Salaam alifungua akaunti katika benki ya Diamond Investment Bank na kuiba kiasi cha Dola za Marekani 33,000 ambayo ilikuwa mali ya kampuni hiyo.Aidha, katika mashitaka ya 85 hadi 116 mshitakiwa anadaiwa kuwasilisha nyaraka zisizo halali kinyume cha Sheria ya Kanuni ya Adhabu. Mshitakiwa hakutakiwa kujibu chochote kwa sababu mahakama hiyo haina mamlaka kisheria kusikiliza kesi za uhujumu uchumi.Pia Wakili Magoho alidai upelelezi wa kesi hiyo haujakamilika na kuomba tarehe nyingine kwa ajili ya kutajwa, hivyo Hakimu Shaidi aliahirisha kesi hiyo hadi Desemba 4, mwaka huu kwa ajili ya kutajwa.  <topic>: KITAIFA 